Шолг1ачу дийнахь Хастатовг1еран декъат1ехь йолу шира диттийн беш (парк) массо а аг1ор ха х1оттийна къевлина яра. Гребнской г1алг1азакхийн полкан эскар дара д1ах1оьттина. Гуламан къайле масех стагана бен ца хаьара, хаа оьшуш а дацара. Эскаран г1уллакх шега аьлларг дар, куьйгаллин омра цадохор ду. Дийцарш дечеран кийранаш хинца а кхерамах богуш бара. Цхьалха даьлла х1умма а дацара. Шина сохьтехь Эвтархойн Ахьмадаца б1аьрга т1е б1аьрг боьг1на дийцарш дина волу Исмайлин Дудас хаддийна х1ума олуш дацара. Амма к1ентан дена цо хаийтира – Сергей Меньшиков нохчочо дуэлехь вуьйр вац. Вайна юкъахь мостаг1алла ца деза тхуна. Воккхачу стагана цуьнах кхаъ хиллера. Х1окху операцин къайле йовзийтира дийцарш дечу х1усаман да волчу казакийн атаманна, молла Саь1ид-Пашина, дерзоран дукхахйолу харжаш шена т1елаьцна волчу Таркхойн Шовхална а.